
„AIDO“ PRIEDAS VAIKAMS 


VASARAI NUBĖGUS 


Nubėgo mūs vasara kalnais ir kloniais, 
Nusinešė margus iš pievų žiedus, 
Linksmųjų paukštelių dainelę malonią, 
Kartu ir meilingos lakštutės balsus. 


Nubėgo per mišką, per baltus beržynus, 
Gėlėtos pievelės marguosius šlaitus, 
Nusinešė gėles sparnais apkabinus, 
Paliko nuliūdusias pievas, laukus. 


Nubėgo, nusinešė laiką saulėtą, 

Paliko mus vienus ir dar be dalios, 

Su ja išviliojo darželį gėlėtą, 

Žavingas grožybes girelės žalios. 
Nubėgo į svetimą nežinios šalį, 

Kur mūsų tik retkarčiais mintys nuklysta, 


Kur gervė, gandrelis nuskristi tik gali, 
Kur žvirblis ir varna pažvelgti nedrįsta. 


M. Pumputis. 

TURGUJE 


Nuo pat ryto vežimai važiuoja, 
barška keliu miestelin. Vežimuose 
pilna lubinų, burokų, morkų, ko- 
pūstų, kurie tik šokinėja, vežimams 
greičiau važiuojant. 

Vytukas sėdi prie lango, žiūri, 


dargi nosį prie stiklo prispaudęs. 


Jau vakar mamytė žadėjo Vytelį 
pasiimti kartu į turgų. Vytelis, nors 
ne kartą buvo miestelyje, bet dar 
turgaus nėra matęs. Taip jam no- 
risi Pamatyti turgų. | 

— Mamyte, kuomet eisime į 
turgų? 

— Tuoj, Vyteli, tuoj, tik grįčią 
sutvarkysiu. Gali rengtis, aš tuoj... 

Vyteliui dukart nereikėjo sa- 
kyti — tuoj apsirengė. 

Pagaliau, mamytė pabaigė dar- 
bą, pasiėmė krepšelį, kuriame buvo 
gaidys, ir, pasiėmusi Vytelį už ran- 
kos, išėjo į turgų. 

O vežimai keliu važiuoja ir va- 
žiuoja. Paskui vieną vežimą eina 
karvė pririšta, antrame paršelis 
žviegia, o trečiame žąsys, iškišu- 
sios kaklus, gagena. 

Jau ir miestelin atėjo. Tai tur- 
gaus didumas! Vytelis žiūri ir ste- 
bisi. Pilna aikštė vežimų, žmonių. 
Miestiečiai su krepšeliais ir puo- 
deliais vaikščioja apie vežimus, 
dera, perka. O riksmas, o klegesys! 

Viena ponia eina, neša didelį 
krepšį, pilną pirkinių: kyšo puodas 
grietinės, kiaušiniai sudėti, mor- 
kos, kopūsto galva ir žąsis patup- 
dyta... Staigė žąsis, kad suspur- 
dėjo, kad šoko iš krepšio, gretinę 
išpylė, — per krepšį liejasi, —kiau- 
šinius išbėrė, O pati ga-ga-ga! pa- 
sileido lėkti. 

— Turėkite, turėkite! — šaukia 
ponia. 

Bet kur čia ją suturėsi! Lekia, 
kaip padūkusi. Cia ant vežimo už- 
šoko, bobulėms ant galvos pieną 
išliejo, čia grietinę išvertė, čia 


„pauperių“ meduolius ir saldainius 
išžarstė. Baisus sumišimas kilo 
turguje! 

Vytelis su mamyte taip pat pa- 
sileido gaudyti žąsį. Vytelis buvo 
prie žąsų pripratęs ir nebijojo, 
todėl drąsiai gaudė žąsį. Pagaliau, 
prie vieno „pauperio“- suolų, kur 
buvo daug žaisliukų, Vytelis pri- 
puolė prie žąsies, sugavo ir ati- 
davė poniai. 

— Tik nepaleisk, mamyt, gai- 
džio iš krepšio, tai bus sunku su- 
gauti, — kalbėjo Vytukas uždusęs, 
nors, iš tikrųjų, norėjo, kad dar 
kas paleistų gaidį ar žąs;—tai bent 
pabėgiotų po turgų! 

Berniukas apžiūrinėja „paupe- 
rių“ suolus su daugybe įvairiausių 
žaisliukų, meduolių, saldainių, pa- 
veiksliukų, batų ir kitų daiktų, ir 
stebisi. 

— Mamyte, kas tai 
pirks? | 

— Zmonės, sūneli, daugiausia 
sodiečiai. Mat, sodiečiai atveža daug 
savo daiktų, kuriuos perka mies- 
tiečiai, o pardavę perka tai, ko jie 
neturi sodžiuje. 

— Tai miestiečiams būtų bloga 
be sodžiaus. 

— Taip. Bet ir sodžiui būtų 
bloga be miesto. Miestas perka iš 
sodžiaus, o sodžius iš miesto. 

Netrukus ir Vytukas su ma- 
myte nuėjo krautuvėn pirkti, kuo- 
met pardavė gaidį. Krautuvėje ma- 
mytė nupirko Vytukui gražią ke- 
purę ir pieštuką. Grįždama užėjo 
knygynan ir nupirko dar gražią 
knygelę. 

— Žinai dabar, Vyteli, kaip so- 
džius ir miestas vienas kitam pa- 
deda, — kalbėjo mamytė sūneliui, 
eidama namo. 

— Žinau, mamyte, žinau. 

Kietis. 


viską iš- 

Simukas rėksniukas 


= Simukas didelis rėksnys. 
Siandien mamytė išvirė gar- 
džios sriubelės ir davė Simu- 
kui, bet Simukas užpyko, ko- 
dèl ne košelė. Kad ėmė verk- 
ti, kad ėmė rėkti! Niekas jo 
nemokėjo numalšinti: nei ma- 
Mytė, nei Onytė, nei tėvelis. 

Ir vis šaukė: 


— Košės..; košės... O-0-ū... 


košės... 

Atėjo bobutė. 
` i Kodėl tu, motin, Sime- 
liui košelės neišverdi? Duok, 
Simeli, rankute. Kad mamytė 


neverda, tai mes patys išsi- 
virsime. | 

Paėmė Simelio rankutę, 
pašlapino į vandenį savo pirš- 
tą ir ėmė juo maišyti po 
Simelio delną dainuodama: 

Viru-viru koše, 

Bernai atsiloše. 

Bėk, Peliuke, vandenio, 

Voverike, miltų 

Geležiniu tiltu! 

Čia takelis, čia. takelis, 

Čia gilus šulnelis... 

Vir-vir-vir-vir.. 

Ir Simelis ėmė juoktis. 

Dilgė. 


468 


VARPELIS Nr. 30 


MANO MEDŽIOKLĖ 


Buvo rugsėjo mėnuo, ru- 
dens pradžia. Giedrąji sekma- 
dienio rytą aš ganiau galvijus 
pageltusiame beržyne. Su ma- 
nim kartu buvo ir mano priete- 
lius Rudis. Kaip kiekvieną dieną, 
taip ir anuomet mes buvome 
gana gerai nusiteikę ir linksmi. 

— Na,—sakau Rudžiui,—eisi- 
me šiandien medžioti kurapkų. 

Įsivaizdinau esąs geriausias 
medžiotojas. Prisirinkau pilną 
kišenių akmeniukų, paėmiau 
gerą lazdą, - ir nuėjome. Lazda 
buvo mano šautuvas, akme- 
niukai — šoviniai. 

Pilnas beržynas buvo įvai- 
riais balsais čiulbančių paukš- 
čiukų: strazdų, zylių, kėkštų, 
dagilių. Tai buvo mano „ku- 
rapkos“, kurių išsirengiau me- 
džioti. Priėjau prie vieno ber- 
žo, o jame paukštelių knibž- 
dėte knibžda. Paleidau tan 
beržan akmenį, o iš jo tik frrr... 
frrr... išsigandę paukšteliai; bet 
nušauti nė vieno nesugebėjau. 
Aš bėgau paskui juos ir vis 
mėčiau akmenėliais ir vis be 
jokių pasėkų. 

Tas pat pasikartojo prie 
antro beržo, trečio ir ketvirto. 
Jau norėjau grįžti atgal prie 
savo galvijų, kaip pamačiau 
tarp raudonų, lyg krauju nu- 
dažytų, epušės lapų dar vieną 
knibždanti paukščiukų būrelį. 
Aš atsargiai priėjau prie epu- 
šės ir.. „šoviau“ visą saują 
akmeniukų į platų epušės la- 


pų vainiką. Pasipylė cypdami 
paukšteliai į visas puses. Da- 
bar buvau „laimingesnis“: vie- 
nas paukštelis, sumojęs spar- 
neliais, nukrito po epušės ša- 
komis. Pribėgau prie savo 
aukos ir pakėliau ją nuo že- 
mės. Paukštelio galvutė buvo 
nusvirusi, iš jos varvėjo krau- 
jas. Nė nepajutau, kaip išslydo 
man iš rankų ir nukrito po 
kojomis vargšas paukštelis. 
iūrėjau į ji pilnomis ašarų 
akimis. Salia manęs, nuleidęs 
galvą, stovėjo Rudis. Ir jis žiū- 
rėjo į nekaltą paukštelį. 

Nebeatmenu, kaip ilgai sto- 
vėjome prie paukštelio. Atmenu 
tik, kad mane pažadino brolis. 

— Vincuk! eik namo, — 
ragino jis, — aš vienas par- 
varysiu namo galvijus. 

Atsipeikėjęs nenorėjau pa- 
likti mano kvailumo ir patvir- 
kimo aukos nepalaidotos. Išrė- 
žiau peiliukų duobutę ir pa- 
kasiau nelaimingąjį paukštelį 
po sena epuše. O jos šlamė- 
jimas buvo toks liūdnas, tar- 
tum laidotuvių giesmė. Neiš- 
pasakytas skausmas suspaudė 
man krūtinę, kažkas lyg smau- 
gė mane už gerklės, iš akių 
pasipylė ašaros. 

Nelinksmas sugrįžau namo. 
Paskui mane, nuleidęs galvą 
ir uodegą, parsivilko ir Rudis. 
Tai buvo mano pirmoji ir pas- 
kutinė „kurapkų“ medžioklė. 

V. Kuolaitis, 

Ar tik nc vestuvninkai? 


EŽYS 


Vieną gražią dieną Vytu- 
kas ir Onytė išėjo i mišką 
uogauti. Pirmas bėgo jų išti- 
kimas draugas Margis. 

Jiems beuogaujant, Mar- 
giukas staiga pradėjo garsiai 
loti. Vytukas ir Onytė greitai 
nubėgo pas jį pažiūrėti, ką jis 
bus radęs. Pribėgę pamatė 
pilką diktoką spygliuotą ka- 
muolį ir aplink jį šokinėjanti 
Margi. Tai buvo ežys. Margis 
neiškentęs pribėga prie susi- 
traukusio kamuolin ežio, kyš- 
teria prie jo snukį, staiga at- 
Šoksta, paskui kojomis pra- 
deda jį raičioti. O ežys kuo 
ramiausiai susitraukęs guli ir 
nebojo Margio lojimo. 

— Neškimės, Vytuk, eželi 


namo, —tarė Onytė. — Turėsi- 
me namie su kuo pažaisti. 

-— O gal jis turi čia savo 
lizdelį su vaikais, —atsakė Vy- 
tukas.— Tegul jis čia gyvena, 
nejudinkime jo. 

Vytukas pasišaukė Margi 
ir visi trys nuėjo namo. Na- 
mie Onytė papasakojo tėve- 
liui, ką jie buvo radę miške. 

— Gerai padarėte, —pasa- 
kė tėvelis, — kad neparsine- 
šėte eželio namo. Eželiai nau- 
dingi gyvulėliai ir jų skriausti 
nereikia. 

Vaikai buvo patenkinti, 
kad gražiai buvo pasielgę su | 
ežiuku. | 

Vyt. Akstinas. 

Kas ten girioje trinktelėjo 


Kas ten girioj trintelėjo, 
Kas ten girioj suaidėjo? 
Puolė uodas iš eglelės, 


Išsilaužė sau šonelį. 


Bėga musė, klausos, žiūri: 
Štai bė žado uodas guli. 
Musė gailiai riktelėjo, 
Ašarėlėm apsiliejo. 


Mūs muselė--gudri ponia: 
Skrenda tuoj prie telefono. 
Dzin-dzin... Pagalba greitoji!... 
Uodas miršta ir vaitoja... 


—Kas čia skambina? —Muselė! 
— O čia daktaras Žiogelis! 
Tuoj važiuoju... Autą imkit! 


Ir neštuvų nepamirškit! 

Autu daktaras važiuoja 
Senis žiogas „važnyčioja“ 
Lekia. Pučia iš trimitų, 


Kad ligonis nenumirtų. 


Prie eglaitės uodas guli. 
Daktars pulso, sprando žiūri. 
— O, ligonis silpnas... Neškit! 


Ligoninėn greitai vežkit! 


Verkia musė patinėlė 
Savo vyro. O varselės 
Ima uodą. Greitai neša, 


Ligoninėn autu veža. 


Mūsų žiogas —daktars aukštas 
Vaistų duoda uodui šaukštais. 
— Dar šaukštelį... prasižioki, 
Niekis, niekis, kad kartoki.... 


Ziogas uodą greit išgydė, 
Musė miškan uodą lydi. 
Taip vikriai jiedu žygiuoja, 
Kūmos vapsos net žvairuoja. 

Geras 


Vieni tėvai susilaukė pirmojo 
vaiko, kuriuo labai džiaugėsi. Prie 
jų trobos atdaro lango atskrido 
kažin koks nematytas paukštis ir 
ėmė gražiai čiulbėti. Tėvai kal- 
bėjosi: 

— Kažin ką tas paukštis čia 
taip čiulba? 

— Aš žinau, — tarė vos gimęs 
vaikas. — Bet kad aš jums pasa- 
kyčiau, tai jūs manęs išsižadėtu- 
mėte. 

— Pasakyk, sūneli, pasakyk!— 
prašė tėvai. — Mes tavęs už jo- 
kius turtus niekam neatiduosime. 

Vaikas tarė: 

— Paukštis sako: „Vaikui užau- 
gus, tėvas labai džiaugsis, kai sū- 
nus prausis iš jo rankų, ir motina 
labai džiaugsis, kai sūnus šluosty* 
sis rankšluosčiu iš jos rankų“. 

„Tėvai, bijodami vaiką užauginti 
tokiu ponu, nutarė juo nusikra- 
tyti. Jie suvystė vaiką gerais vys- 
tyklais ir, įdėję į dėželę, paleido 
upe. Bet vaiką sugavo tos šalies 
valdovas ir užaugino kaip sūnų. 
Vyrukas, užkliudęs dvidešimtus 
metus amžiaus, sumanė aplankyti 
savo tėvus. Tie sužinoję, kad juos 

aplankys aukštas svečias, ruošėsi 
kaip prieš didžiausią šventę. 
Nuvykęs sūnus gražiai pasvei- 


kino tėvus, tik“ nepasisakė, kas 
esąs. Sugaišo jis pas juos visą 
dieną ir apsinakvojo.. Rytą, kai 


svečias atsikėlė, senelis jau laikė 
dubeni vandens nusiprausti, O se- 
nelė — rankšluostį  nusišluostyti. 
Svečias tarė: 

— Taip nesirūpinkite manimi, 
žmonės. Jums sunku stovėti su 
dubeniu ir rankšluosčiu rankose. 


Šeimininkas atsakė: 


— Mums bus labai malonu, jei 
aukštas svečias nusiprausi ir nu- 
sišluostysi iš mūsų rankų. 

Svečias tarė: 

— Aš esu jūsų sūnus, kurį jūs 
mažutį kadaise upe paleidote. Ma- 
tote, kaip išsipildė paukščio žo- 
džiai. 

Nusigando šeimininkai ir grau- 
dingu balsu sušuko: 

Dovanok mums, sūnau!.. 
Mes taip padarėme nepagalvoję... 

— Aš nepykstu ant jūsų, — 
tarė sūnus. — Bet aš maitinsiu 
jus nuo šios dienos. 


E E eaae 


Aš artojas 


Arė mano tėtis — 
Jau ir aš ariu, 

Nors dar tiktai metų 
Dvylika turiu. 


Matote, kaip žagrę 
Gerai jau valdau, 
Vagas kaip riekėmis 
Lygiai suguldau. 


Arė mano tėtis — 


Ariu jau ir aš, 


Nes žinau — tas darbas 
Laimės man atneš. 


Jonas Mineiga. 

SUGRIŽIMAS 


(Apysaka iš garbingos Lietuvos praeities) 


— Tėtyt, — kreipėsi Gailutis į 
„savo tėvelį, kuris kažko susimąstęs 
žiūrėjo pro langą, — aš šiandieną 
sapnavau labai baisų sapną. 

— Na, — susidomėjo tėvelis. 

— Rodos, atbėgo kažkoks brie- 
dis, pagriebė mane ant ragų ir 
nešės, nešės... Toli, nepamenu, kur 
mane nunešė. Paskiau vėl matau 
juodą kryžių, tačiau jis gryno aukso. 
Paskum... aš tą kryželį pačiupau ir 
bėgau su Gedute... 

— Kažin,ką tai turėtų reikšti? — 
nusistebėjo senis Skirmundas. 

— Aš irgi sapnavau, — įsiterpė 
į kalbą motina.—Davė man kažkas 
du gražius karvelėlius, bet atlėkė 
vanagas ir pačiupo jų vieną. Aš, 
rodos, taip verkiu, taip man jų'gaila. 

— Hm, — vėl tarė senis Skir- 
mundas. — Vienas jūsų baisų briedį, 
kitas vanagą sapnavo... Tas nelai- 
mę pranašauja. 

— Niekis, tėtyt, nėra ko bijoti, 
nes mus, kaip mamaitė kada sakė, 
saugo visagalis Perkūnas, kuris ne- 
bijo nei briedžio baisaus, nei va- 
nago, — tarė mažoji dukrytė Ge- 
dutė ir išbėgo laukan, kur ją viliojo 
skaisti saulutė, kurios pluoštelis 
Spindulių įsiveržė pro nedidelį pir- 
kutės langelį. 

ie mažos mergytės žodžiai šiek 

tiek nuramino susirūpinusius tėvus. 

RAštuoniametis Gailutis irgi išsku- 

bėjo paskum Gedutę, nes jo ten 
laukė visa eilė darbelių. 
* a * 

Diena praėjo ramiai. Vakarą 
Skirmundo kuklioji šeimynėlė vėl 
Sėdėjo prie stalo ir valgė vakarie- 
ne Pats Skirmundas atrodė labai 
Susirūpinusiu. 

— Kas tau, tėvai, yra? — pa- 
klausė motina. 

— Et, niekai, — numojo ranka 
Skirmundas. 


—Kaip tai? — nenusileido motina. 

— Mat, ne kokios žinios. Šian- 
dieną girdėjau, kad kryžiuočių or- 
dino magistras Vinrikas žada vėl 
pulti šį kraštą. 

Gailutis, išgirdęs tuos žodžius, 
pakėlė galvą. 

—Ar aš, tėte, nesakiau, kad buvo 
toks baisus kryžius... juodas kryžius. 

— Et, tėtyt, juk mūsų Perkū- 
nas galingesnis už visus kryžius... 
Ar ne taip? — klausinėjo linksmai 
Gedutė. 

— Taip, dukryte, bet... 

Nebaigęs kalbėti, ismeigė savo 
akis į vakarus. Prišoko prie lan- 
gelio ir Gailutis. Tolumoj, už miško, 
kur nesenai saulė nusileido, pra- 
dėjo švisti, lyg saulė būtų norėjusi 
iš vakarų patekėti. Deja, tai ne 
saulė norėjo iš vakarų patekėti: po 
kelių minučių dangų nudažė rau- 
dona spalva. Už miško kilo dūmų 
kamuoliai ir ugnis kaišiojo raudo- 
nus liežuvius. 

— Gaisras! — sušuko motina. 

— Kryžiuočiai! — iškošė pro dan- 
tis Skirmundas. 

— Kryžiuočiai, kryžiuočiai... juo- 
das kryžius .. — šnabždėjo Gailutis 
ir patempė tėvelį už rankovės: — 
Tėti, bėkim! 

Sujudo ir visas kaimas. Dau- 
gumas jau bėgo į artimiausį mišką, 
visą turtą palikdami Perkūno glo- 
bai. Tik Skirmundas delsė. Jis nu- 
sikabino nuo sienos kalaviją ir, 
išėjęs į lauką, apsižvalgė. 

Bet kas čia?... Netoli Vismanto 
trobos pasigirdo triukšmas, kuris 
didėjo. Kryžiuočiai čia? 3 

Visai netoli pasirodė raitelių 
būrys, o tuo tarpu iš Vismanto 
namo blikstelėjo liepsna. Ugnis 
beregint apėmė visą namą, ir nu- 
švito visas plotas, kuris buvo tarp 
kryžiuočių ir Skirmundo. 

— Tėti, bėgam! —dar kartą su- 
šuko Gailutis, tačiau jau raiteliai 
buvo čia pat. 

— Bėkit!—sušuko Skirmundas, 
o pats puolė prie pirmojo raitelio. 

— Och! och! — sušuko šis ir 
nukrito nuo arklio. Tačiau čia pat 
ant Skirmundo puolė visas būrys. 
Dar du užpuolėjai nusirito nuo 
arklių, tačiau tretysis įsmeigė kar- 
dą į Skirmundo petį. 

Gailutis matė, kaip žuvo jo tėtė. 
Baisiausias pyktis suėmė jo širdį. 
Jis puolė prie jo, bet lyg iš že- 
mės išdygęs raitelis sugriebė jį už 
marškinių. 

— Mama! — sušuko jis, tačiau 
jo mama to šauksmo negirdėjo. 
Ji gulėjo kraujuose paplūdusi prie 
durų, o Gedutė, prisiglaudusi prie 
jos, balsiai raudojo: 

— Mama, mamaite! 

Tuo tarpu raitelis su Gailučiu 
dingo nakties tamsoje. Gailutis nie- 
ko nejautė: jis neteko sąmonės. 


x 
* * 


Ir kas čia? Kur jis papuolė? 
Atmerkė Gailutis akis ir pama- 
tė keistą reginį. Jis gulėjo ant že- 


mės, šalia storoko ąžuolo. Virš jo. 


glūdėjo šakos, o už jų tamsiame 
dangaus plote plaukė mirgančių 
žvaigždučių apsuptas sidabrinis mė- 
nulis. Atmetė Gailutis vieną ranką 
į šali, atmetė kitą, bet nebuvo ša- 
lia tėvelio, su kuriuo visuomet 
miegodavo. Tik... netoli nuo jo kū- 
renosi laužas, aplink kurį sėdėjo 
kažkokie žmonės. 
Gailutis krūptelėjo. 

— Mama! — išsiveržė iš jo dre- 
bančių lūpų žodis. 

Nuo laužo pakilo vyras ir 
priėjo. Gailutis nuo išgąsčio sustin- 
gusiomis akimis Žiūrėjo į šį baisų 
vyrą. Jis lyg ir prisiminė jį kaž- 
kur mates. Taip, taip... Gaisras už 
miško... tėvelio žuvimas... © pas- 
kum? Paskum jį šis baisus vyras pa- 
čiupęs nešės... Perkūne, kaip baisu! 

Gailutis užsidengė veidą ran- 
komis. 

— Cha, cha, cha, cha! — pasi- 
tyčiojamai nusikvatojo šalia stovė- 
jes kryžiuotis ir pasilenkes atplė- 
šė savo šiurkščiomis rankomis Gai- 
lučio rankas nuo veidelio. 

— Cha, cha, cha! Bin ich so 
schrecklich? *) —kalbėjo nesupran- 
tama kalba kryžiuotis. Tačiau Gai- 
lutis tylėjo. Jis bijojo ir pažvelgti 
į jį. Užmerkė akis. Girdėjo tolstan- 
čius žingsnius. Kai atsimerkė, kry- 
žiuotis vėl sėdėjo prie laužo ir 
kažką gyvai aiškino kitiems. 

Gailutis atsisėdo ir apsidairė. 
Miškas buvo nežinomas. 

— Bėgsiu, vis tiek bėgsiu... — 
pagalvojo Gailutis ir šokterėjo, it 
voveraitė, už pirmo medžio, po to 
už antro, bet... 

— Cha, cha, cha! — pasigirdo 
tas pats kvatojimas, ir kryžiuotis 
vėl radosi prie jo. Pajuto Gailutis 


iant savo peties baisaus vyro sun- 


kią ranką, o po to... Pagriėbė į glė- 

bį Gailutį kryžiuotis ir atnešė prie 

laužo, kur sėdėjo kiti šarvuoti vy- 

rai su kryžiais ant apsiaustų ir 

kepė ant iešmų mėsą. (B. d.). 
*, Ar esu toks baisus? 


Knygos 


Kai buvau aš mažas, 
Tai namuos dūkau, 
Knygų naudingumo 
Aš nesupratau. 


Bet dabar mokyklon 
Mokytis einu 
Ir skaitau aš knygas. 


Laikraščius imu. 


Daug daug gera gaunu, 
Daug ką sužinau; 
Aš dabar gudresnis, 


Mat — knygas skaitau. 


Jonas Mekas. 

ANDRIAUS PIENIUKAS 


Andrius gavo nuo mamytės Tai padaręs, jis išėjo. 
Saldaus pieno puo dynytę. Tuo tarpu čia atliuoksėjo 
Tuo metu tačiau Andriejus Rainis, kurs pienutį saldų 
Pieno gert dar nenorėjęs, Suuodė kaip mat. Ant baldo 
Stato jį tad ant spintos — Tad užšokęs tuoj vikriai, 
Bus puota po valandos. Ėmė pieną lakt godžiai. 


Po trumputės valandėlės Pagaliau, ir mūs Andriejus 
Tuščia liko puodynėlė. Savo pieno gert atėjo. 
Sotus Rainis užsirango Tačiau veltui, nes pienelio 
Tuomet sau pasnaust ant lango. Nebėra jau ir lašelio. 

Po gerų, skanių pietų Andrius liūdnas ir rūstus — 


Pagulėt ar nesmagu? Rainiui pirtis tikrai bus! 

Žiemos belaukiant 


Prabėgs, praeis greit piktas rudenėlis, 
Salta žiemužė vėl čia atplasnos. 
Upes ledai, laukus pilkuosius vėliai 
Drobule balta snaigės užuklos. 


Tuomet su rogėm nuo stataus kalnelio 
Važiuosim greit, mūs nieks nesulaikys. 
Kiti iš sniego kamuolių prie kelio 
Sau „besmegenį“ baisų pastatys. 


Tačiau ir žiemą mums nereik užmiršti, 
Kad turim mokytis visi stropiai. 

Ir tik atlikę darbą mums paskirtą 
Pažaist į lauką eisime linksmai. 


J. Mackevičius. 


Spraga tuine 


Sodą nuo laukų skyrė aukštas 
tuinas. Prasidėdamas nuo kaimyno 
kluono, tęsėsi pro augančius slyvų 
krūmus, ties viduriu palikdamas, 
ties kūdra vėl atsitiesdamas ir 
įnerdamas į vieną pakluonės baslį. 

Tai buvo tuinas, kuris skyrė 
sodą nuo laukų. Ties tuo palinki- 
mu, kuris atrodė lyg įsiryžusi blo- 
go arklio nugara, buvo spraga. 
Iš sodo žiūrinčiam atrodė toji 
spraga, jei buvo giedra, lyg mė- 
lynas iškirptas dangus skliauto la- 
pas. Debesuotomis dienomis ma- 
tei pro ją bėgančius debesis. Lietų 
ir darganą, artėjančius iš tos pu- 
sės, tuojau pamatydavai. 

Už tuino laukas buvo pakrypęs 
tokia staigia pašlaite, kad jo nė ne- 
pamatydavome. Sode jau stūksojo 
pliki medžiai, pustyliai šiureno 
agrestų ir serbentų krūmai, zirzėjo 
vėjo supamos vyšnios. Pati medžių 
nuotaika kalbėjo, sakė apie tokį 


liūdną rudenį. Balti nukirstų ko- 
pūstų kotų galai, kyšodami trum- 
pai iš žemės, tą liūdnumą dar la- 
biau stiprino. 


Kartais suklapsėdavo varstomos 
priemenės durys,  sucypaudavo 
tvartų ir kluono vartai, o per šiau- 
dais ir lapais apkrikusius kiemą ir 
kluonieną nuklapsėdavo margaska- 
rė moteris ar pilkasermėgis vyras; 
bulvienojų naštos, pilnos šiaudų 
rezginės nustumdavo juos palenk- 
tus iš kluono į patvartę ir užkimš- 
davo pravertus vartus.  Sublio- 
vusios avys, sumykusios karvės, 
sužvengę arkliai nutildavo. O šė- 
rėja ar šėrėjas, tuščiomis iš tvarto 
išėjęs, sunkiai mindamas medinėm 
klumpėm kietą grudą, nuklapsėda- 
vo į trobą. 


Gyvulių laukuosna jau nebegi- 
nė. Tik kartais rytais paleisdavo 
avis ant rugių želmenų sakydami: 

— Numinti rudenį, geriau želia 
pavasarį. 

Tokiomis dienomis avis pargin- 
davo lyg plyšti pasirengusias. Ne- 
reikėdavo jos tedien namie šerti. 

Karvių rugių želmenysna ne- 
beleisdavo, nors kartais gruodas 
būdavo toks kietas ir storas, jog 
atrodydavo, nė su patrankomis 
pralaužti neimanomas. Bet švys- 
terdavo saulė — rudenį visaip juk 
būna—ir visas tas storasai luobas 
pavirsdavo slidžia gleiza. 
avys būdavo skubiai genamos nuo 
želmenų, kad kojomis, minkydamos 
atšilusi gruodą, nesužalotų jame 
pasislėpusių  plonyčių želmenų 
šaknelių. 

Namo genamos avys skirdavosi 
iš būrio ir, sprausdamosi viena 
i kitą, sulįsdavo i sodą pro spragą 
tuine. Atrodo, tyčia toji spraga 
tuine buvo ir padaryta. 

"Iš kitos sodybos pusės pro pir- 
kios stogą sviro šyvi, lyg arklio 
karčiai, dūmai. Valandikė lalkėsi 
pakibę plikose sodo medžių ša- 
kose, krito iš jų pačion pažemėn, 
traukėsi per kluonieną ir kopūs- 
tieną, apsemdami tuiną ir persi- 
risdami per jį lauko pusėn. Dūmai 
tie kvepėjo susvilusiais spaliais ir 
Minamų linų pluoštu. 

i Apie gerus pusryčius pasigirdo 
IS pirties sklindanti mintuvų kalba. 
artais dejavo tyliai linų saujos, 
negailestingai į kiautuvę plūšuo- 
Jamos. Tai vėl triuškėjo trapūs 
Spaliai ir krito po mynėjų kojo- 
mis, palikdami šilko pluoštą. Arba 
Vėl lyg plaktukas į kalamą dalgį 
kaukšėjo kiautuvė, mušdama į prie- 
ines mintuvų kojas. 

` Oras darėsi tirštas lyg dūmų 
ir vandens prisisunkęs. Mynėjos 
Ir mynėjai, išeidami iš pirties ir 
priemenės kvipterti, kalbėjosi tar- 
pusavy: 

— Bus gal lietaus. 

— Greičiau sniego.Tokie pagėlai. 

— Sniegu ir kvepia lyg. 

— Pažiūrėk, ir debėsys atrodo- 
sniegu pritvinkę. 

— Kad man vis dar nesitiki, 
kad pradėtų snigti. 

— Ak, ir kitais metais būdavo: 
baigoj lapkričio pasirodo sniegas.. 

— Dar ir geriau būdavo: Visų 
Šventėje rogėmis bažnyčion va- 
žiuodavai. 

Mynėjos ir mynėjai vėl kaukšė- 
jo, plūšavo šiltas linų saujas, visi 
aprūkę, suprakaitavę. O lauke tuo 
syk krito mažytės dailios pirmo- 
sios snaigelės. Pradžioje jos tirpo,. 
vos tik prisilietusios žemės, bet, 
juo toliau, juo labiau baltino viską. 

* 


Taip snigo per kelias dienas. 
Prisnigo neplonai. Rugių želmenys: 
visiškai sniege pasislėpė. Kiškiams 
tekdavo gan ilgai kastis, kol prie 
jų prisikasdavo. Todėl daug mie- 
liau pasileisdavo į sodus, kur ne- 
apraišioti jaunučiai skiepeliai vi- 
liote viliojo ir dar tokie saldūs. 
saldūs. 

Vieną rytą Matukas su Ignuku, 
rogutėmis besivažinėdami, užtiko 
sode kiškio pėdsakus. Porą skiepo. 
šakelių rado apgraužtų. 

— Tai biaurūs tie kiškiai. 

-— Matai, neturi ko ėsti jau, tai. 
ir lenda soduosna. 

Po valandikės užmiršo juodu: 
kiškio pėdas, apgraužtą skiepą. 
Nušliužinėjo prie spragos tuine. 
Kasmet būdavo iš jos susėdę ro- 
gutėsna pasistūmi ir pasileidžia 
į pakalnę. 

— Matai, pro! kur jų sodan 
įeinama,—rodė !lgnukas pėdas. 

— O kad mes kilpą čia jiems. 
pastatytume. Ziūrėk, kokia patogi 
vieta. 

— Gerai tu sakai. 

— Tai bėk atnešk vielos. 

— O kur jinai? 

— Ten po kraklu pakluonėj, 
į sodą. . 

Ignukas nulapeno, o Matukas 
žvalgėsi, kaip čia toji kilpa būtų 
patogiau parengti, kad kiškis, tik 
nosi kyšterėjęs, jau joje pakibtų. 

— Sieno kuokštelę atnešk, — 
šuktelėjo Ignukui. 

— Gerai! 

Tuojau abudu lankstė vielą, 
nėrė kilpą, prikišo prie stipresnio 
tuino, sodo pusėj pabarstė šieno. 
Dar sprindžiu atmatavo aukštį. 

— Pakibs, tikrai pakibs, — nu- 
sprendė abudu. 

Besivažinėdami rogutėmis, kal- 
bėjosi juodu apie tai, ką darys, 
jei kiškių  prigaudys dvidešimt, 
penkiasdešimt, šimtą. 

— Pirmiausia pasisiūkime sau 
paltukus ant kiškių kailiukų. 

— lr kelnės su kailiais. Dabar 
man keliams šalta. 

— lr ausines kepures. 

— Tėčiui taip pat duosime kai- 
liniams kokį dvidešimt kailiukų. 

— O mamai padarykime skarą. 

— Jurgiui pirštines ir kepurę. 

— Marei mažą skarą. 

— Visi apsivilkome, nekęsime 
šalčio. Ziūrėk, kad taip kas nakt 
kiškis. O palauk, dar ir daugiau 
mes jiems parengsim kilpų, tik 


tegul  patraukiame juos šienu. 
Šieną jie labai mėgsta. Tada ir 
kilpų daugiau pakarsime. 

Taip jie kalbėjosi iki vėlos 


nakties. Net prie stalo ir tai žvilg- 
terdavo akimis, patrindavo rankas 
ir nusišypsodavo. 

Nakčia pro miegą apie kiškius 
kalbėjo. Sapnavo, kad visa pašlaitė 
pilna jų: kiškis prie kiškio. Tik 
laukia, kada galės įeiti sodan, ka- 
da pakibs kilpoje. 

Anksti rytą, dar visiškai nepra- 
švitus, abudu užsimetę kiek, ba- 
siautėj klumpėsna įsikišę kojas iš- 
klampsėjo laukan. 

— Vaikai, kur jūs? — šaukė 
motina, — pusryčius duodu! 

— Mes tuoj. 

Eina abudu per kiemą, per so- 


dą, per kluonieną, o akys jau 
įbestos į spragą. 

— Juodi, — kumšteria Ignukas 
Matukui pašonėn, — matai juodi. 


— Kiškis! Tikrai kiškis! — ne- 
galėjo atsidžiaugti Matukas. 


— Tik eikime tyliai, kad kar- 
tais nepaspruktų. 
— Bus, nepaspruks. Ūlžsika- 


mavęs jau, tur būt, per visą nakti. 

Jau visai arti priėjo, kai išgirdo 
inkstimą. Ir matė, kaip didelė 
uodega maskatuoja spragoje: 

— Vilkas... 

Tuo syk šunelis amterėjo. 

Vaikai pažino savo Rudi. Soko 
prie jo, apkabino, atnėrė kilpą. 

— Daugiau jau tavęs mes ne- 
karsime, Rudi, nekarsime, — kal- 
bėjo Ignukas. 

Užtaisė abudu spragą tuine ir, 
nekalbėdami jau apie kiškių gau- 
dymą, žaisdami ir šokinėdami su 
Rudžiu, nuėjo namo. 

r. 


Man nereikia keturių 


Dvi akutes aš turiu — 
Man nereikia keturiu: 
Su abiem ką pamatau, 
Pasakyt galiu ir tau. 


Dvi ausytes aš turiu — 
Man nereikia keturių: 
Su abiem ką išgirdau, 
Pasakyt galiu ir tau. 


Dvi rankytes aš turiu — 
Man nereikia keturių: 
Dirbu, piešiu ir rašau, 
Kad padėtų — neprašau. 
Dvi kojytes aš turiu — 
Man nereikia keturių: 
Sokinėju ir lakstau, 
Sokinėt linkiu ir tau. 

Vytė Nemunėlis: 


>. 

Verkia lapeliai 


Verkia lapeliai, 
Verkia graudingai: 
Drasko juos vėjas 
Negailestingai. 


Lekia lapeliai, 
Lekia pageltę, 
Neša juos vėjas 
Balon ir pelkėn. 


— Buvom jaunučiai, 
Puikiai žaliavom, 

Nė nepajutom 

Kaip jau pasenom. 


Nors mes šiandieną 

„Aukso lapeliai“, 

Bet jau kiekvieną 

Trypia kojelėm. 
Kurmelis. 


Saugokime savo dantis 


Jau dabar mes turime rūpintis, 
kad dantys nepradėtų pūti, nes 
dantų puvimas kenkia viso kūno 
Sveikatai. Žiūrėkite taip pat, kad 
jūsų burna visuomet būtų švari. 
Rūpestingai  iškrapštykite iš už 

antų maisto likučius. Nevalgykite 
daug cukraus, saldainių ir šokola- 
do, o jeigu valgote, tai tuč tuojau 
Išvalykite dantis, ypač jei pavalgę 
einate gulti. Tikėkite, mano mie- 
lieji, kad aš visiškai jums nepavy- 
džių skanumynų, bet iš geros šir- 
dies turiu pasakyti, kad cukrus ir 
visi kiti saldumynai yra didžiausi 
dantų priešai. Jeigu jau imat sal- 
dainį, tai kartu imkite ir dantų 
šepetuką. 

Netraukykite dantų siūlu, nes 
galite nutrinti emalį (emalis — vir- 
šutinis dantų sluoksnis). 

„ Niekuomet negerkite šalto gė- 
rimo tuoj po karštos sriubos, ar- 
ba neimkite karštos kavos, jeigu 
neseniai valgėte ledų. 

„ Nelankstykite dantimis jokių 
vielagalių, netraukykite jokių vinių, 
Jokių kitų kietų bei metalinių 
daiktų. 

Reikia, kad šitais mano patari- 
mals kuo rūpestingiausiai pasinau- 
dotumėte! 


„Dabar aš noriu jums: pakalbėti 
apie kasdienę burnos priežiūrą. 
Neišsigąskite, jeigu bevalant dan- 


tis, pasirodo kraujas. Nenustokite 
dėl šitos priežasties valyti dantų, 
nes dantų smegenys, gerai išvalyti, 
greit sugyja. Labai svarbu valyti 
dantis rytais. Bet dar svarbiau va- 
lyti kiekvieną vakarą. Mat, naktį, 
kada liežuvis ilsisi ir nejūda, kada 
organai nebegamina seilių, maisto 
likučiai tampa mikrobų grobiu. 
Tuo būdu rytą mes jau turime vi- 
sokių nenaudingų mikrobų. Užtat 
norėdami burną išvalyti nuo šitų 
nelauktų svečių, turime kuo rūpes- 
tingiausiai išvalyti dantis. Reikia, 
kad mes iš mažumos priprastume 
higieniškai gyventi, nes vėliau bus 
daug sunkiau ir skaudžiau. 

Reikia valyti viršutinius dantis 
iš viršaus į apačią ir apatinius—iš 
apačios į viršų, krūminius taip pat 
gerai išvalyti, kaip ir priešakinius. 
Žodžiu, visus reikia gerai išvalyti, 
rūpestingai išplauti. 

Kitas svarbus dalykas—tai ge- 
rai sukramtyti maistą. Labai blo- 
gas paprotys ir sveikatai labai 
kenksmingas — suryti maistą bet 
kaip, gerai jo nesukramčius. Mes 
kartais per daug skubiname paval- 
gyti, o paskui susilaukiame nema- 
lonių pasekmių. Daugeliui po to 
tenka kesti pilvo skausmas, o be- 
sigydydami nė nepagalvojome, kad 
labai dažnai atsitinka dėl to, jog 
mes nesukramtome gerai maisto. 
Šitą klaidą reikia būtinai pašalinti. 


Idomi knyga, tik nemoku... 


TRUPINĖLIAI 


Žemės kevalo storumas 


Mes vaikščiojame kieta žeme, 
plaukiojame jūra. Jūra taip pat turi 
kietą dugną. emėje yra ugniakal- 
nių, iš kurių veržiasi, be dūmų, van- 
dens garų ir įvairių dujų, dar karš- 
tas ir skystas purvas, lava vadi- 
namaš. Kai lava ataušta, virsta kie- 
tu akmeniu. Iš kur ta lava imasi? 


Žmonės spėja. kad žemės vidu- 
ryje nepaprastai karšta. Nuo karščio 
yra ištirpę visa, kas tik žemės vi- 
duryje randasi. Tas žemės ištirpęs 
vidurys ir yra lava, kuri veržiasi 
ugnikalniuose. Mes, vadinasi, vaikš- 
čiojame kieta žeme, kuri dengia tą 
lavą, kaip koks kevalas; pro kevalą 
kai kada lava issiveržia ir sudaro 
ugniakalnį. 


Kaip storas toks žemės kevalas? 

Mokslo vyrai ir tai sužinojo. Jie su 
pagalba įdomių instrumentų sura- 
do, kad tas kevalas turįs būti apie 
30 kilometrų storumo. Įdomu dar ir 
tai, kad žemės kevalas Amerikoje 
kiek plonesnis, siekia iki 25—27 ki- 
lometrų. Jei palyginti kevalo sto- 
rumą su žemės didžiu, tai tenka 
pasakyti, kad žemės kevalas labai 
plonas. 


LOTO Ol OO OO Oo OO OO) 


ŽAIDIMAI 


Oi! 


Žaidėjai sudaro ratą. Visi eina 
ir dainuoja. Vienas rato vidury su 
lazdele. Jam užrišamos akys. Kai 
jis suduoda lazda į žemę, visi su- 
stoja ir nutyla. Dabar vidurinis turi 
lazda paliesti kurį nors žaidėją. 
Paliestasis tuomet sušunka: „Oi!“ 
Vidurinis turi pasakyti vardą to, 
kuris sušuko. Spėti galima tik vie- 
ną kartą. Jei įspėjo, pasikeičia vie- 
tomis, Jei neįspėjo, ratas vėl elna 
ir daiuuoja, o vidurinis su užriš- 
tomis akimis turi paliesti esamą 
rate žaidėją ir įspėti jo vardą. 

aidžiama, kol nusibosta. 


OO [< O TO TO eloco oloo] 


LAIŠKŲ DĖŽUTĖ. 


Aguonėlei. Ne, mielas vaikeli, dar 
menki tavo rašteliai. Ąčiū tau už gerus 
norus. 


Pašlaičių Vytui. Šį kartą pasirinko- 
me tik „Ežys“. 


A. Pet—ui. 
mums netinka. 


Br. Viš—liui. Tamstos eilės mums 
netinka, Atviručių galima gauti knygy- 
nuose, Mes dažnai skelbiasi mūsų laikraš- 
tyje. Mes nesiuntinėjame, nekonkuruo- 
jame su jais. 


Išsirinkome vieną, kiti 


Leidėias ir atsakomasis redaktorius Liudvikas Cicėnas. Vilnius „RUCH“ spaustuvė. 


